ОБРАЗЛОЖЕЊЕ

I. ПРАВНИ ОСНОВ

Овај закон се доноси на основу члана 39. став 3. Устава Републике Србије, којим је прописано да се улазак странаца у Републику Србију и боравак у њој уређује се законом.

II. РАЗЛОЗИ ЗА ДОНОШЕЊЕ ЗАКОНА

Овај закон се доноси како би странац, коме је издата виза за дужи боравак по основу запошљавања, остварио право на запошљавање у складу са прописима који уређују запошљавање странаца.

Како би се убрзала, односно олакшала процедура издавања радне дозволе странцима у Републици Србији омогућава се подношење захтева за издавање одобрења за привремени боравак електронским путем, а такође се уводи и јединствено управно место за подношење обједињеног захтева за привремени боравак и дозволу за рад странаца.

Наведеним се унапређује пословно окружење у Републици Србији, подизањем конкурентности и запошљавањем странаца у нашој земљи.

Такође се поједностављују административни поступци приликом издавања радне дозволе странцу, чиме се уједно унапређује пословно окружење и привлаче стране инвестиције у нашој земљи.

III. ОБЈАШЊЕЊА ПОЈЕДИНАЧНИХ РЕШЕЊА

Члан 1. Предлога закона прописује да се у члану 22. додају нови ставови (3) и (4) којима је предвиђено да странац, коме је издата виза за дужи боравак по основу запошљавања, остварује право на запошљавање у складу са прописима који уређују запошљавање странаца, као и да странац пре истека рока важења визе за дужи боравак по основу запошљавања, подноси захтев за одобрење привременог боравка по основу запошљавања, ако његово пословно ангажовање у Републици Србији траје дуже од рока важења визе за дужи боравак.

Члан 2. Предлога закона прописује да се у члану 29. (2) мења и прописује се да пре издавања визе, дипломатско-конзуларно представништво прибавља претходну сагласност Министарства унутрашњих послова.

Чланом 3. Предлога закона је предвиђено да се у члану 31. после става (5), додаје се нови став (6) којим је прописано да је странац коме је издата виза, дужан да у Републици Србији борави у складу са сврхом, односно у складу са основом због које му је виза издата.

Чланом 4. Предлога закона прописана је допуна члана 40, на начин да се после става (4), додају нови ст. (5) и (6) којима се у виду изузетка предвиђе да се, независно од основа за одобрење привременог боравка, привремени боравак може одобрити одређеним категоријама странаца, а да се критеријуми за одређивање ових категорија, као и саме категорије утврђују актом Владе.

Чланом 5. Предлога закона прописано је да се у члану 41. став (1) после речи: „лично“ додају речи: „или електронским путем“. Прописано је да се став (2) мења и предвиђа да странац који је законито ушао у Републику Србију, а за улазак му није потребна виза, као и странац који је у Републику Србију ушао са визом за дужи боравак, а у Републици Србији законито борави, подноси захтев за привремени боравак. Такође, прописано је да се у истом члану после става (2) додаје нови став (3) којим се предвиђа да захтев за привремени боравак у Републици Србији странац може поднети електронским путем и из иностранства. Досадашњи ст. (3)-(8) постају ст. (4)-(9). После досадашњег става (8) који постаје став (9), додаје се нови став (10) којим је прописано да ближе услове за подношење захтева за одобрење привременог боравка електронским путем прописује министар надлежан за унутрашње послове.“.

Чланом 6. Предлога закона прописано је да се после члана 41. додаје нови члан 41а којим се предвиђа обједињени захтев за привремени боравак и дозволу за рад. Прописано је и да се за наведени захтев плаћа прописана такса. Прописано је да се захтев за одобрење, односно продужење привременог боравка странца са захтевом за дозволу за рад странац подноси лично или електронским путем надлежном органу на прописаном обрасцу. Такође је прописано да изглед и садржину овог обрасца, као и документацију која се подноси уз захтев, прописују споразумно министар надлежан за унутрашње послове и министар надлежан за послове запошљавања.“.

Чланом 7. Предлога закона предвиђено је да се у члану 43. став (1) тачка 3) после речи: „пријаву“, додају речи: „боравишта или“.

Чланом 8. Предлога закона прописано је да се у члану 46. став (3) брише.

Чланом 9. Предлога закона предвиђено је да се у члану 55. став (2) мења се и прописује да се ужом породицом, у смислу овог закона, сматрају се: супружници, ванбрачни партнери,њихова деца рођена у браку или ван брака, усвојена деца или пасторчад до навршених 18 година живота која нису закључила брак, као и родитељи, односно усвојитељи деце до навршених 18 година живота која нису закључила брак, као и да се

у ставу (3), тачка 1) речи: „сродник по правој линији“ замењују речима: „други сродник“.

Чланом 10. Предлога закона предвиђено је да се у члану 102. став (3) брише тачка и додају речи: „као и члановима његове породице са којима живи у заједничком домаћинству.“. У истом члану после става (3) додају се нови ст. (4) и (5) којима се прописује да се посебна лична карта издаје као: дипломатска, службена, конзуларна и сервисна лична карта, док се дипломатска лична карта издаје дипломатском агенту и члановима његове породице; службена лична карта издаје се члану административно-техничког особља дипломатске или конзуларне или друге мисије и члановима његове породице; конзуларна лична карта издаје се конзуларном функционеру; сервисна лична карта издаје се странцу који ужива одређени обим привилегија у складу са међународним уговорима.

Чланом 11. Предлога закона прописано је да се у члану 103. став (6) мења на начин да образац посебне личне карте садржи следеће податке о странцу: презиме, име, дан месец и годину рођења, пол, место и државу рођења и звање носиоца у дипломатској мисији. Такође, после става (6) додају се ст. (7)-(10) којима се прописује да се у образац посебне личне карте уносе и слике биометријских података странца (фотографија и потпис), врста посебне личне карте, назив и адреса дипломатске мисије, регистарски и серијски број посебне личне карте, датум издавања, рок важења, орган издавања и контакт подаци, као и клаузула о судском имунитету у складу са међународним уговорима који обавезују Републику Србију; образац посебне личне карте штампа се на српском језику, ћириличним писмом и на енглеском језику, а подаци о презимену и имену странца, као и месту рођења се уписују онако како су уписани у путну исправу странца у транскрипцији на енглеском језику; подаци о држави рођења уписују се трословном међународном ознаком земље; посебна лична карта се издаје на основу захтева за издавање посебне личне карте, а образац захтева за издавање посебне личне карте садржи: презиме и име, датум, место и држава рођења, фотографију, пол, држављанство, врсту, број и рок важења путне исправе, датум преласка државне границе, звање носиоца посебне личне карте у оквиру стране дипломатске мисије, назив дипломатске мисије, адресу боравка у Републици Србији, потпис подносиоца, датум подношења захтева, печат мисије и име и потпис шефа мисије.

Чланом 12. Предлога закона прописано је да се у члану 104. став (7) мења и предвиђа да изглед обрасца и поступак издавања личне карте за странца и привремене личне карте прописује миниистар надлежан за унутрашње послове, а изглед обрасца захтева за издавање посебне личне карте, изглед обрасца посебне личне карте, као и поступак издавања посебне личне карте прописује министар надлежан за спољне послове.

Чланом 13. Предлога закона прописано је да се у члану 115. став (3) тачка 3) мења на начин да Министарство спољних послова прикупља и податке о издатим посебним личним картама за странце (презиме и име странца, датум рођења, место и држава рођења, фотографија, пол, држављанство, врста, број и рок важења путне исправе, датум преласка државне границе, звање носиоца посебне личне карте у оквиру стране дипломатске мисије, назив дипломатске мисије, адреса боравка у Републици Србији, врста, регистарски број, серијски број, датум издавања и рок важења посебне личне карте за странца.

Чланом 14. Предлога закона прописано је да се мења члан 122. став (1) у коме се после тачке 1) додаје нова тачка 1а) и предвиђа казна за странца који борави у Републици Србији супротно сврси, односно основу због које му је издата виза (члан 31. став (6) овог закона). У ставу (2) речи: „тач. 2)-4)“ бришу се.

Чланом 15. Предлога закона прописано је да се у члану 123. став (1) тачка 2) брише.

У члану 16. Предлога закона прописано је да се у члану 124. став (1) брише други део става којим је предвиђено доношење уредбе којом се утврђује листа држава за чије држављане је неопходно прибавити претходну сагласност Министарства унутрашњих послова за издавање визе из члана 29. став (2) овог закона. Прописано је и да се став (3) замењује брише.

Чланом 17. Предлога закона предвиђено је да ће Влада у року од шест месеци од дана ступања на снагу овог закона донети уредбу којом се утврђују критеријуми за одређивање категорија странаца, као и саме категорије странаца из члана 4. овог закона. Прописано је и да ће министар надлежан за унутрашње послове у року од шест месеци од дана ступања на снагу овог закона донети пропис о ближим условима за подношење захтева за одобрење привременог боравка електронским путем из члана 5. став 5. овог закона. Такође, прописано је и да ће министар надлежан за спољне послове у року од шест месеци од дана ступања на снагу овог закона донети пропис о изгледу обрасца захтева за издавање посебне личне карте из члана 12. овог закона, док ће министар надлежан за унутрашње послове и министар надлежан за послове запошљавања ће у року од шест месеци од дана ступања на снагу овог закона споразумно донети пропис којим се уређује изглед и садржина обрасца из члана 6. овог закона.

Чланом 18. Предлога закона прописано је да овај закон ступа на снагу у року од осам дана од дана објављивања у „Службеном гласнику Републике Србије”, изузев одредаба чл. 1. и 5. које почињу да се примењују од 1. јануара 2020. године и одредаба члана 6. које почињу да се примењују од 1. децембра 2020. године.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона нису потребна средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона предлаже се по хитном поступку ради спречавања штетних последица по рад органа и организација, буџет Републике Србије, односно ради даљег поједностављења административних поступака приликом издавања радне дозволе странцу, а у циљу стварања још повољнијег пословног окружења и даљег привлачења страних инвестиција, као једног од приоритета Републике Србије.